[{"text_idx": "#000000", "text": "Libera Folio en pli bela pakaj\u0302o"}, {"text_idx": "#000002", "text": "La fondo de Libera Folio en aprilo 2003 estis spontana reago al la tiama demisia krizo en UEA. Mi neniam havis la penson, ke temus pri longedau\u0306ra engag\u0302ig\u0302o, kaj komence la tuta afero log\u0302is en kelkaj simplaj tekstodosieroj en mia privata retejo. Post la publikigo de c\u0302iu nova artikolo mi mane redaktis la html-kodon de la frontpag\u0302o, por ke la titolo kaj enkonduko de la nova artikolo videblu tie."}, {"text_idx": "#000003", "text": "La interesig\u0302o pri sobra kaj kritika prilumado de aktualaj movadaj evoluoj montrig\u0302is granda, kaj la raportindaj\u0302oj ne malmultis. Iom post iom la kvanto de html-dosieroj en mia komputilo ig\u0302is nesuperrigardebla."}, {"text_idx": "#000004", "text": "Tiam, en 2004, proponis sian helpon Jan-Ulrich Hasecke, en kies servilo Libera Folio por multaj jaroj trovis hejmon. La enhavmastruma sistemo Plone, kiun li esperantigis, grave faciligis la redaktadon, kaj kun kelkaj g\u0302isdatigoj bone servis dum dek du jaroj. Precipe la ebleco rekte komenti la artikolojn en la retejo plac\u0302is al multaj legantoj en tempo, kiam sociaj retejoj ankorau\u0306 ne estis disvastig\u0302intaj."}, {"text_idx": "#000005", "text": "Dum la jaroj la sistemo de Plone tamen s\u0302ang\u0302ig\u0302is multe, kaj mankis la rimedoj por fari la grandan g\u0302isdatigon kiun la retejo c\u0302iam pli bezonis. Krome la c\u0302iam s\u0302velanta enhavo de Libera Folio okupis gigabajtojn da spaco en la servilo, kaj la malnova sistemo ne plu bone elturnig\u0302is pri la strec\u0302o. Oftig\u0302is paneoj."}, {"text_idx": "#000006", "text": "Mi mem dum la lastaj jaroj ofte estis tre okupita ne nur de mia c\u0302iutaga laboro en la redakcio de la taga gazeto Sydsvenskan, sed ankau\u0306 pro la verkado de tri libroj, kiuj krome aperis en tri lingvoj \u2013 ankau\u0306 en Esperanto. Sekve mi dum longaj periodoj apenau\u0306 havis tempon okupig\u0302i pri Libera Folio, kaj ec\u0302 konsideris, c\u0302u indus fermi la tutan projekton. Eble dek du jaroj jam sufic\u0302as?"}, {"text_idx": "#000007", "text": "Sed ne c\u0302esis okazi c\u0302iaspecaj aktualaj movadaj okazaj\u0302oj, kiujn necesas sobre prilumi. Serioza kritika j\u0302urnalismo, sendependa de unuopaj organizaj\u0302oj, estas tre bezonata en Esperantujo. Do, mi decidis ne mals\u0302alti la elektron, sed movi Liberan Folion al mia propra servilo, kie g\u0302i ekde nun rulig\u0302os helpe de la pli facile adaptebla enhav-mastruma sistemo WordPress."}, {"text_idx": "#000008", "text": "La nova retejo ebligas gravan plibonigon, kiun la legantoj de Libera Folio jam de multaj jaroj postuladas: nun oni povas redakti la komentojn dum kvaronhoro post kiam ili estis afis\u0302itaj, por forigi la lingvajn erarojn, kiujn oni kutime rimarkas tuj post kiam oni premis la komentobutonon. Aldone oni povas voc\u0302doni pri la komentoj de aliaj legantoj \u2013 male ol Facebook, ni havas butonon ne nur por s\u0302ati komentojn, sed ankau\u0306 por mals\u0302ati..."}, {"text_idx": "#000009", "text": "La arkivo de la jaroj 2003\u20132016 estas konservita en aparta arkivujo, kaj c\u0302iuj artikoloj de 2016 estos iom post iom transmetitaj ankau\u0306 en c\u0302i tiun funkciantan retejon."}, {"text_idx": "#000010", "text": "Tamen, ec\u0302 kun modernigita fasado, Libera Folio estas nenio sen vi, la legantoj. Do, bonvolu komenti, proponi temojn kaj vian kunlaboron \u2013 kiel c\u0302iuj movadaj bultenoj, ni dau\u0306re serc\u0302as novajn homojn, kiuj pretos kontribui per artikoloj pri aktualaj temoj. Helpu nin igi Liberan Folion ec\u0302 pli interesa!"}, {"text_idx": "#000011", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000012", "text": "La senfina esperantigo ekis en 2008"}, {"text_idx": "#000013", "text": "UEA denove serc\u0302as novan redaktoron"}, {"text_idx": "#000014", "text": "Dankon, Kalle, pro via strebado aktualigi la retejon. Nepras fleksebla fasono por la nova et-ekrana mondo kaj per WordPress vi sukcese atingis g\u0302in."}, {"text_idx": "#000018", "text": "Gratulojn! Ni estis nombraj, mi pensas, atendinte tian renovigon de via retpag\u0302aro. G\u0302ia malapero estus malbonega novaj\u0302o por la movado, kiu egege bezonas kritikajn sed neu\u0306trajn komunikilojn kiel LiFo por finfine demokratiig\u0302i; mi do nur povas g\u0302oji eksciante ke g\u0302i ne forpasos (tuj ^^)! Bonan laboron!"}, {"text_idx": "#000019", "text": "Mi nun esperas ke la \"Esperanto Toolbar\" de Firefox adaptig\u0302os."}, {"text_idx": "#000020", "text": "Gratulon pro la nova retejo. Mi esperas, ke la komentoj el la arkivo ne malaperos. Dum la migrado de la artikoloj el la malnova retejo ne finig\u0302os, mi preferus, ke estu klare videbla ligilo au\u0306 butono al la malnova. Krome, estus bone havi au\u0306tomatan plusendon (301 redirect) de la malnovaj al la novaj retadresoj de la pag\u0302oj \u2013 nun aperas erarraportoj post serc\u0302o per Google."}, {"text_idx": "#000021", "text": "La komentoj ne malaperos. C\u0302iuj artikoloj (kaj komentoj) g\u0302is la fino de 2015 restos en la statika arkivejo kaj ne estos transmetitaj en la novan retejon. Ili iom post iom ig\u0302os troveblaj per Google, kaj mi aldonis Google-serc\u0302on por la arkivo en la fasadon de c\u0302i tiu nova retejo. Krome la malnovaj ligiloj por artikoloj g\u0302is la fino de 2015 jam devus funkcii en la maniero sugestita de vi \u2013 mi aldonis la rediraktadon jam hierau\u0306."}, {"text_idx": "#000022", "text": "C\u0302iuj c\u0302i-jaraj artikoloj iom post iom estos kopiitaj en la novan retejon. La komentojn ne eblas transmeti, sed lau\u0306 via propono mi aldonos ligilon al la malnova versio, kie oni povas vidi la malnovajn komentojn."}, {"text_idx": "#000023", "text": "Dankon, Kalle, pro la laboro por konservi Liberan Folion. Ni c\u0302iuj esperas ke g\u0302i plu estos la sendependa komunikilo kie eblas trovi objektivajn kaj j\u0302urnalecajn novaj\u0302ojn pri nia komunumo. Bone ke g\u0302i reprenas la ritmon!"}, {"text_idx": "#000025", "text": "Atentu, ke pro la translokig\u0302o al nova publikig-sistemo, la malnovaj kontoj de Libera Folio ne plu funkcias en la nova retejo. Por denove registrig\u0302i, sekvu c\u0302i tiun ligilon."}]